ואיקיקי

280px|ממוזער|שכונת ואיקיקי**ואיקיקי** (באנגלית: **Waikiki** בשפת הוואי**: Wai-kī.kī**) הוא מחוז הנמצא בשטח השיפוט של הונולולו עיר הבירה של הוואי ונחשב לאחד ממרכזי התיירות המרכזיים בהוואי.

## אטימולוגיה
פירוש השם ואיקיקי הוא "זרבובית מים" בשפת הוואי, על שם שפע המים הקיים במקום, בשל הנהרות והנחלים שהזינו במים את אזור הביצות.

## מידע כללי
ואיקיקי התפרסמה במיוחד הודות לחוף הים עם החול הלבן והמים הצלולים והשלווים המתאימים ללימוד גלישה בים, אך גם בזכות אתרים אחרים הכוללים את פארק קפיאולני (Kapiʻolani Park), השמורה הצבאית פורט דה רוסי (Fort DeRussy Military Reservation), לגונת פאואה קהנמוקו (Duke Paoa Kahanamoku Lagoon), חוף קוהיו (Kūhiō Beach Park), ומפרץ עלא וואי (Ala Wai Harbor).

בוואיקיקי קיימים 90% מבתי המלון בהונולולו ובתוכם מלונות היסטוריים שנבנו בתחילת המאה ה-20 ומלונות נופש מודרניים רבי קומות.

## גאוגרפיה
ואיקיקי הוא חצי אי הבולט לתוך הים, שוכן על החוף הדרומי של האי אוהאו. במזרח, גובל חצי האי בתעלת עלא וואי (Ala Wai Canal). בצפון מערב, דרום ודרום-מערב מוקף על ידי האוקיינוס השקט, בדרום-מזרח גובל חצי האי בפארק קפיאולני, ומכתש ראש היהלום (Diamond Head).

הרחוב הראשי בוואיקיקי הוא שדרת קלאקאואה (Kalakaua avenue), הנקרא על שמו של המלך קלאקאואה, ובו נמצאים מלונות יוקרה (רויאל הוואי, שרתון, הייאט, מלון מואנה-סרפריידר ואחרים), חנויות מותגים (שאנל, לואי ויטון, פראדה, כריסטיאן דיור, אפל ועוד) וחנויות מותגים של בגדי ומוצרי גלישה. רחוב ראשי נוסף הוא שדרת קוהיו (Kūhiō Avenue) הנקראת על שם הנסיך קוהיו, ומפורסמת בזכות המסעדות, בתי הקפה וחיי הלילה שבה.

## [[אקלים]]
הטמפרטורה ברוב השנה נעה בין 75–85 מעלות פרנהייט (29-24 מעלות צלזיוס). וכמות הגשם הגדולה יורדת בחודשים נובמבר-ינואר.

## היסטוריה
ממוזער|קאמהאמאה הראשון
מחוז ואיקיקי מהווה חלק חשוב בהיסטוריה של האי אוהאו. ואיקיקי היה אזור ביצות שמי נהרות ונחלים זרמו אליו בשפע. קיימת סברה שבשנת 1400 צ׳יף קאלאמאקואה (Chief Kalamakua) עיצב את השטח כדי לנצל את שפע המים הזורמים, על ידי בניית בריכות דגים ושתילת חלקות של צמחי טארו. בסביבות שנת 1450 נחשב חצי האי ואיקיקי כמרכז השלטון של האי אוהאו.

בשנת 1794 התקיים בוואיקיקי קרב היסטורי. קאמהאמאה הראשון (Kamehameha I) הגיע לוואיקיקי מ"האי הגדול" (Big Island) עם צי של סירות קאנו, וכבש את ואיקיקי מידי השבט שישב במקום.

בשנת 1778 התגלו אוהאו ואיי הוואי האחרים על ידי ג׳יימס קוק שנחת באי קאואיי - האי הרביעי בגודלו בשרשרת איי הוואי.

במאה ה-19 הייתה הונולולו שכללה בתוכה את אזור ואיקיקי כפר דייגים קטן, אשר שגשג במהרה הואיל ושימש כמקום עגינה לספינות סוחר שסחרו בפרוות עם המזרח וכן לספינות דיג וציד לווייתנים. המלך קאמהאמאה הראשון העביר את חצר מלכותו, כדי לשלוט ולהשגיח על המסחר שהתפתח כתוצאה מהעגינה של הספינות הרבות שהגיעו. מצב זה הפך את אזור החוף לנקודה חשובה בהיסטוריה של המקום.

באמצע שנת 1800, בימי שלטונם של קאמהאמאה הרביעי והחמישי, הפך אזור ואיקיקי למרכז קיט ונופש, שבהמשך הגיעו אליו תיירים. בסוף המאה ה-19 הקימה ארצות הברית בסיסים צבאיים באוהאו, ובעקבות הקמתם גדלה התיירות בוואיקיקי שהפך ליעד תיירותי.

בשנת 1901 נבנה מלון מואהנה, במקביל הורחבו רחובות, נבנו גשרים ונוקזו הבריכות. כמו כן, הוחל בייבוש הביצות על ידי חפירת תעלת עלא וואי שהסתיימה בשנת 1928.

ב-7 בדצמבר 1941 הופצץ בסיס פרל הארבור על ידי היפנים., הפצצת הבסיס קטעה את זרם התיירים שהגיעו לוואיקיקי, ומלון מואנה שימש את החיילים למנוחה והפוגה. החל משנות ה-50 של המאה ה-20 ועד היום חזר האזור לשמש כאתר תיירות.

## אומנות
ממוזער|פסל הנסיך קוהיו בחוף קוהיו
* **פֶּסֶל** דמותו של **[[דיוק קהנמוקו]],** מעשה ידיו של ה'''פַּסָּל''' ז׳אן גורדון פישר (Jan Gordon Fisher). הפסל נחנך בשנת 1990. **תיאור הפסל**: עשוי ברונזה, גובהו 9 פיט (2.7 מטר), "איש המים" עומד בגבו אל הגלשן, ומקבל את כולם בזרועות פתוחות, בשני צדדיו חניתות הוואי ולמרגלותיו הקדשה.
* **פסל הנסיך קוהיו,** מעשה ידיו של האמן סין בראון (Sean Browne). הפסל נחנך בשנת 2002. **תיאור הפסל**: עשוי ברונזה, מוצב על בימת אבן שבבסיסה לוחית הסבר. דמותו מתוארת בלבוש רשמי הכולל חליפת עסקים בדומה לזו שלבש בהיותו ציר בקונגרס האמריקאי, מעל החליפה הוא עוטה שכמייה, ובידו מגילה המסמלת את תרומתו להוואי.
* **ארבע אבנים גדולות של [[סלע וולקני]]** - אבני קפאמהו (Stones of Kapaemahu), המייצגות את ארבעה האבות שהגיעו להוואי, והתפרסמו בחוכמתם ובכוחות הריפוי שלהם.

## מוזיקה
בוואיקיקי התפתח סגנון מוזיקלי שנקרא Hapa-Haole, שהוא סוג של סגנון מוזיקה הוואית. הלחן והנושא הם הוואיים והמילים באנגלית. עליית המוזיקה ההוואית זכתה לפרסום רב בשנת 1934 ואילך, כאשר הזמר הארי אוונס (Harry Owens) ולהקתו הפכו לסמל באי. הודות להם הושקה תוכנית הרדיו הפופולרית העולמית Hawaii Calls, ששודרה מחצר מלון מואנה בין השנים 1935–1975, כאשר סימן ההיכר שלה היה רעש גלי הים הנשברים למרחוק. לאור הצלחתו של הארי אוונס הגיעו זמרים ושחקנים רבים לוואיקיקי כמו ביל קרוסבי, שירלי טמפל, קלארק גייבל, פרנק סינטרה ואחרים.

## ספורט גלישת הגלים
הסופר האמריקאי ג׳ק לונדון וגולשי הגלים בהוואי ג׳ורג׳ פרית׳ (George Freeth) ודיוק קהנמוקו, הביאו לידיעת הציבור הרחב את ספורט גלישת הגלים בוואיקיקי ובכל שטח האי אוהאו. ג׳ק לונדון שביקר בהוואי, פרסם כתבות על גלישת גלים בעיתונות האמריקאית. מספר שנים מאוחר יותר התוודע הציבור הרחב לספורט זה, לאחר שדיוק קהנמוקו, שהיה יליד הוואי ושחיין, זכה במדליית זהב בגלישה והוזמן לאוסטרליה בכדי להדגים את סגנונות השחייה והגלישה שלו.

בשנת 1953 אירח מועדון הגלישה של ואיקיקי את אליפויות הגלישה הבינלאומיות הראשונות לגברים ונשים.
ממוזער|פסל דיוק קוהנמקו בחוף קוהיו

## אטרקציות תיירותיות
### חוף הים
ואיקיקי מפורסמת בזכות חוף הים הנמצא בתחומה, אשר כמעט כולו מעשה ידי אדם, והמבקרים הרבים הבאים למקום במשך שנים רבות מכניסים לענף התיירות בוואיקיקי הכנסה של 42% מכלל הכנסות המדינה בתיירות. התיירים מגיעים לרצועת החוף מול המלונות Royal Hawaiian ו-Moana Surfrider, ומנסים לגלוש ולתפוס את הגלים המתנפצים אל החוף, והיכולים להגיע לעיתים עד לגובה של תשעה מטרים.

חוף הים מורכב ממספר חופים קטנים המתחברים לחוף אחד גדול: חוף Waikīkī, Duke's Beach, Kūhiō Beach, Queen's Surf Beach.
ממוזער|חוף ויאקיקי
ממוזער|טיילת קוהיו
עם זאת, החל מהמאה ה-19, מתרחשת באזור שחיקה מתמשכת של קו החוף הנובעת בין היתר מעליית פני הים, וגורמת להצפה שנתית של כמטר אחד מהחוף, תהליך שמוביל להידרדרות מתמשכת במצבו של החוף. לשחיקה זו מספר גורמים: (1) בניית בתי מלון ובתים הקרובים מאוד לקו החוף הטבעי על ידי יזמים שונים; (2) הקמת שוברי גלים ומבנים נוספים שנבנו על ידי בעלי עסקים שנועדו להגן על נכסיהם, אך בנייתם חסמה את הגאות והשפל הטבעיים לאורך החוף; (3) עבודות חפירה שבוצעו בראשית המאה ה-20, שבמהלכן הועבר חול מן החוף לצורך ייבוש שטחי הביצה הטבעיים; (4) פעילות של צבא ארצות הברית אשר כללה חפירת תעלה רחבה בשונית, לשם הצבת תותח ארטילרי במשקל 69 טון. פעולה שהאיצה את סחיפת החול ולתוצאה הרסנית, הואיל והחול נסחף דרך הפתח שנוצר בשונית; (5) גורם נוסף לשחיקה הוא הנטטוריום (בריכה שהוקמה לזכר חיילי מלחמת העולם הראשונה) כאשר קירות הבריכה מצויים על סף קריסה, כתוצאה מכך חודר חול לבריכות השחייה, ונדרש פינויו באופן שוטף. נוכח המצב, מתקיימים דיונים באשר לעתיד האתר, ובהם נשקלת האפשרות להרוס את הבריכה ולהקים מבנה חלופי במקומה או לשפץ אותה.

לפי נתוני דוח חיל ההנדסה של צבא ארצות הברית, עד שנת 1950 נמנו כ-80 סוגי מבנים שהוקמו לאורך רצועת החוף. כאשר מדי פעם נעשו ניסיונות להתמודד עם תהליכי השחיקה, אשר התמקדו בעיקר בעבודות תחזוקה של החוף בעלות שהגיעה למיליוני דולרים. יתרה מכך, החרפת הבלייה של רצועת החוף הובילה את מועצת העיר של הונולולו להטיל מס על כ-6,500 בעלי עסקים באזור החוף המשתרע מנמל עלא וואי ועד לחוף קאימנה (Kaimana Beach) וכן על בעלי עסקים לאורך תעלת עלא וואי, במטרה לגייס כ-600,0000 דולר מדי שנה, לצורך שיקום ושיפוץ החופים. אך הצעה זו נתקלה בהתנגדות מצד בעלי העסקים והחקיקה לא אושרה.[ממוזער|תיירים בחוף הים של ואיקיקי ב[הונולולו|הונלולו]]

#### חוף קוהיו (Kuhio Beach)
נבנה בשנת 1951, והוא נמצא בין מלון שרתון למלון מוהאנה. החוף נקרא על שם הנסיך קוהיו ג׳והה קלניאנול (Prince Johah Kuhio Kalanianaole), ומכונה בריכות Kūhiō, מכיוון שהוא מחולק על ידי שני קירות בטון הנמתחים לתוך האוקיינוס ומהווה מתחם שחייה רגוע ושקט.

בחוף שלוש נקודות ציון: פסל הנסיך קוהיו; פסל הדוכס קהנמוקו; ארבע אבנים גדולות - אבני קפאמהו (Stones of Kapaemahu).

בשנת 2012 עבר החוף שיפוץ והרחבה בשל שחיקת הים. בנוסף, נבנתה בו טיילת חדשה ונוספו מזרקות מים.

### נטטוריום - אנדרטת מלחמה (Natatorium War Memorial)
בשנת 1927, נבנה הנטטוריום - בריכת שחייה אולימפית בגודל 40x100 יארד. הבריכה עוצבה על ידי האדריכל לואיס הובארט (Lewis Hobart) והוקדשה ל-10,000 אזרחי הוואי ששירתו במלחמת העולם הראשונה.

הבריכה הייתה ייחודית, כיוון שנבנתה על חוף הים וניזונה ממי ים. במהלך השנים שימשה אתר אימונים לשחיינים אולימפיים אשר תרמו לפרסומה. בין השחיינים היה דיוק קהנמוקו, ששחה לצד שחיינים בולטים אחרים כמו פרד קונו, דיק קליבלד, ג׳וני וייסמולר וובסטר קראב. אחרי הפצצת פרל הארבור הועברה הבריכה לשימוש הצבא ושימשה למטרות הכשרה ואימון החיילים. בשנת 1949 שוקמה הבריכה בעלות של 82,000 דולר. הבריכה סגורה לציבור, וקיימת תוכנית לשיקומה ושיפוצה בסך 11.5 מיליון דולר.
ממוזער|הנטטריום - בריכת השחייה

### פארק קפיאולני (Kapiolani Park)
פארק קפיאולני ממוקם בקצה המזרחי של חוף ואיקיקי ושטחו 200 דונם. הוא גובל בשדרות קלאקאואה (Kalakaua Avenue), שדרת מונסראט (Monsarrat Avenue) ושדרת פאקי (Paki Avenu).

בשנת 1876 התעניינה קבוצת אנשים בהקמת פארק ומתחם יריד במקום, ביניהם היה המלך דוד קלאקאואה (King David Kalakaua), מונרך הוואי (Monarch of Hawai‘i), שהחליט לתרום שטח של 200 דונם שהכיל בתוכו ביצות, בריכות דגים ישנות, לגונות ואיים לטובת הציבור, וקרא לפארק על שם אשתו - המלכה קפיאולני.

הפארק פתוח לציבור הרחב ומהווה אחד הפארקים הציבוריים הגדולים באואהו. מחלקת הפארקים של העיר הונולולו והמחוז דאגו לשמר אותו ולפתח בו פעילויות פנאי החל משנת 1913. הפארק עובר שיפוץ בשלבים, שביליו שופצו, נבנתה במה חדשה לקונצרטים והופעות ועוד.

הוא מכיל בתוכו את גן החיות של הונולולו, גני שעשועים, מגרשי טניס, מגרשי כדורגל, מטווח חץ וקשת, מסלול ריצה באורך 3 ק"מ המהווה חלק ממסלול מרתון הונולולו, פינות פיקניק מוצלות ומשטחי דשא פתוחים. מתקיימים בו קונצרטים ומופעים בחוץ, ובכל יום ראשון אחר הצהרים מתקיים בו קונצרט חינמי של להקת הוואי המלכותית.

### גן החיות של הונולולו
גן החיות של הונולולו נמצא באזור שטח ואיקיקי ומופעל על ידי העיר ומחוז הונולולו. הקרקע שייכת לקרן פארק קפיאולני לפי הסכם שנחתם בין רפובליקת הוואי לאגודת פארק קפיאולני, במטרה להשאיר את הפארק ובתוכו גן החיות כאזור טבעי, כדי שציבור המבקרים יוכלו להנות ממנו. בשנת 1947 הוקצו 42.5 דונם מתוך פארק קפיאולני לטובת שטח גן החיות.

חברי אגודת הפארקים (Park Association) פיתחו את האזור בעזרת מענקים שניתנו להם על ידי המלך, כאשר הכוונה הייתה להציג את אוסף הציפורים הפרטי של המלך, שהגיע בשנת 1938 להיקף של שלושה מתחמי ציפורים גדולים, וכן ליצור מסלול מרוצי סוסים. בשנת 1914 הוחל באיסוף בעלי חיים נוספים כאשר ההתחלה הייתה קוף, דב ופיל אפריקאי. בשנת 1952 כבר הכיל הגן בנוסף לציפורים גם אוסף זוחלים ויונקים. ב-1984 שונה מבנה הגן והוא חולק לשלושה אזורים אקולוגיים טרופיים: הסוואנה האפריקאית, יערות טרופיים באסיה ואמריקה ואיי האוקיינוס השקט. בשנת 2021 עבר הגן שיפוץ, בשל דרישת האיגוד העולמי של גני חיות והאקווריומים. הדרישה באה על מנת שגן החיות יוכל לקבל מחדש את ההכרה הרשמית שלו כגן חיות.

### [[אקווריום ואיקיקי]]
האקווריום נפתח ב-19 במרץ 1904, ידוע בשם "האקווריום של הונולולו" והוא אחד האקווריומים הציבוריים והוותיקים בארצות הברית. הוא הוקם כמיזם מסחרי על ידי חברת "Honolulu Rapid Transit and Land Company" שמימנה את המיזם במימון פרטי, ומטרתה הייתה להציג לעולם את שוניות האלמוגים במקום. עם פתיחתו נחשב כאקווריום בעל עושר הדגים הטוב בעולם. בשנת 1919 הועבר האקווריום לרשות אוניברסיטת הוואי.

באקווריום קיימים יותר מ-420 מינים וסוגים של בעלי חיים השוכנים במי האוקיינוס השקט ובחופי הוואי, ביניהם הדג הלאומי של הוואי שנקרא הומוהומו נוקונוקו אפואאה (Humuhumu nukunuku apua’a), ובקיצור הומונוקו.

### פורט דה רוסי (Fort DeRussy)
פארק פורט דה רוסי שוכן על חוף הים בוואיקיקי ויש לו את רצועת החוף הרחבה ביותר. הפארק פתוח לציבור הרחב ונמצא תחת הסמכות השיפוטית של צבא ארצות הברית. גודלו 71 דונם והוא נקרא על שמו של גנרל רנה אדוארד דה רוסי (René Edward De Russy) בוגר הווסט-פוינט, אשר שירת במלחמת האזרחים. זהו אחד מתוך חמישה פארקים הנקראים בשם זה בארצות הברית. הפארק ממוקם על חוף הים, מכיל מגרשי שעשועים לילדים, פינות גריל, מגרשי פיקלבול (Pickleball), מתקני ספורט, מוזיאון צבאי ועוד.

### מכתש ראש היהלום (Diamond Head)
ממוזער|מכתש ראש היהלום
מכתש ראש היהלום מכונה בפי תושבי הוואי Lēʻahi. בשנת 1925 כונה המקום על ידי מלחים בריטיים בשם Diamond Hill אך שמו שונה ל-Diamond Head. הוא גובל בקצה המזרחי של ואיקיקי ומפורסם במסלול ההליכה ההיסטורי שלו, בנוף הנשקף ממנו ובהיסטוריה הצבאית שלו. משתרע על שטח של למעלה מ-475 אקרים. מכתש ראש היהלום נוצר לפני כ-300,000 שנה בהתפרצות וולקנית אחת וצורתו צלוחית.

השביל לפסגה נסלל בשנת 1908 כחלק ממערך ההגנה על החוף שכולל בונקרים בנויים, מגדל ניווט גדול (נבנה בשנת 1917) וכן תחנת בקרת אש שהושלמה בשנת 1911. השביל בחלקו תלול מאוד, המשכו שביל בטון שנסלל כדי להפחית את הסחף, וממנו עולים דרך מדרגות תלולות וממשיכים בתוך מנהרה מוארת כדי להיכנס לתחנת בקרת האש.

## טקס הדלקת הלפידים בשקיעה
אחת האטרקציות החדשות בוואיקיקי הוא מסורת הדלקת לפידים המפוזרים ברחבי האזור. ניתן לראות עם השקיעה גבר שחום עור הרץ עם מקל אש בידו ברחוב או בבתי המלון ומדליק את הלפידים.

## מלונות היסטוריים
### מלון מואנה (Moana Hotel)
המלון הראשון שנפתח ב-11 במרץ 1901 בוואיקיקי, נחשב כאחד המלונות ההיסטוריים בהונולולו, והוכנס לרשימת המלונות של History Hotels of America.

בעל הקרקע שעליו ניצב המלון - וולטר צ׳מברליין פיקוק (Walter Chamberlain Peacock), החליט להקים מלון באזור נטוש של ואיקיקי, ופנה לאדריכל אוליבר ג'י טראפגגן (Oliver G. Traphagen) לעצב לו את המלון. את בניית המלון קיבלו על עצמם חברת האחים לוקאס (The Lucas Brothers). המלון היה מפואר, והכיל 75 חדרי אירוח, מעלית שהייתה מבוססת על אנרגיה חשמלית, חדר ביליארד, ספרייה וכו׳. כאשר הפכה ואיקיקי לאטרקציה תיירותית, נחשב המלון לאחד ממקומות הלינה הטובים ביותר. לשיא שגשוגו הגיע המלון בשנת 1934, עם הגעתו של הזמר הארי אוונס (Harry Owens) ולהקתו, אשר היו לסמל של מוזיקה הוואית. מן המלון, שידרו לעולם תוכנית רדיו בשם "הוואי קוראת" ("Hawaii Calls").

בשנת 1952 נבנה מלון סרפריידר (Surfrider Hotel) ממזרח למואנה וצורף למלון מואנה. במשך השנים עבר המלון שיפוץ והרחבה ובשנת 1969 נמכר לרשת מלונות שרתון.

### מלון רויאל הוואי (Royal Hawaiian Hotel)
מלון רויאל הוואי הוא מלון מפואר שנפתח ב־1 בפברואר 1927, ומשתרע על שטח של 15 דונם. הוא נחשב כמלון היסטורי והוכנס לרשימת המלונות של History Hotels of America.

שטח האדמה שעליו מוצב המלון נמצא בבעלות Kamehameha Schools, והמלון היה בבעלות חברת Kyo-ya Hotels and Resorts אשר חוכרת את הקרקע. בשנת 1959 נמכר המלון בדומה למלון מואנה לרשת מלונות שרתון.

בבניית המלון הושקעו ארבעה מיליון דולר על ידי חברת Matson Navigation Co, ואדריכליו Warren & Wetmore נבחרו לבנותו כיוון שהיו מפורסמים בזכות מלונות אחרים שבנו בניו יורק (ריץ׳-קרלטון, בילטמור, בלמונט ואחרים).

**תיאור המבנה**: המלון בעל ארכיטקטורה מיוחדת בסגנון ספרדי-מורי צבועה בוורוד, בן 6 קומות ומכיל 400 חדרים.

## אישים מפורסמים
* דיוק קהנאמוקו (Duke Kahanamoku)(1968-1890) - זכה במדליות כסף וארד עבור ארצות הברית בארבעה משחקים אולימפיים. לימד גם גלישה על גלי הים, ונחשב כאבי הגלישה המודרנית.

## גלריה

קובץ:Waikiki Beach View.JPG|חוף ואיקיקי
קובץ:Aerial view of Waikiki Beach and Honolulu, Hawaii, Highsmith.jpg|חוף ואיקיקי והונולולו
קובץ:Rainbow Tower Waikiki (16178632002).jpg|לגונת הדוכס קהנמוקו בוואיקיקי
קובץ:Zebra Shark at Waikiki Aquarium.jpg|כריש זברה באקווריום בוואיקיקי


## לקריאה נוספת
Andrea Feeser, (designed by Gaya Chan) *Waikiki, Ahistory of Forgetting & Remembering*, University of Hawaii Press, 2006

## קישורים חיצוניים

* מילון שפת הוואי
* 

## הערות שוליים

קטגוריה:הונולולו
קטגוריה:הוואי